### NN 132/2024 (15.11.2024.), Pravilnik o utvrđivanju visine naknade za pružanje usluge statističke obrade podataka

Državni zavod za statistiku

2195

Na temelju članka 12. stavak 7. Zakona o službenoj statistici (»Narodne novine« broj 25/20 i 155//23), glavna ravnateljica Državnog zavoda za statistiku donosi

PRAVILNIK

O UTVRĐIVANJU VISINE NAKNADE ZA PRUŽANJE USLUGE STATISTIČKE
 OBRADE PODATAKA

Članak 1.

Ovim Pravilnikom utvrđuju se mjerila za određivanje naknade za pružanje usluge statističke obrade podataka korištenjem ranije prikupljenih podataka, na zahtjev korisnika (u daljnjem tekstu: usluga statističke obrade podataka), koju Državni zavod za statistiku (u daljnjem tekstu: Zavod) može pružiti korisnicima u skladu sa Zakonom o službenoj statistici.

Članak 2.

(1) Pod uslugom statističke obrade podatka na zahtjev korisnika, u smislu ovoga Pravilnika, podrazumijeva se svaka priprema agregiranih podataka koji nisu objavljeni u publikacijama ili na internetskim stranicama Zavoda, kao i priprema povjerljivih statističkih podataka za znanstvene svrhe.

(2) Pružanje usluge statističke obrade podataka iz stavka 1. ovoga članka obavlja se korištenjem ranije prikupljenih podataka na temelju aktivnosti koje su definirane Godišnjim provedbenim planovima statističkih aktivnosti Republike Hrvatske.

Članak 3.

(1) Elementi koji se uzimaju u obzir kao mjerilo za oblikovanje naknade za pružanje usluge statističke obrade podataka na zahtjev korisnika jesu:

– trajanje pružanja usluge i/ili

– količina pripremljenih podataka.

(2) Trajanje pružanja usluge određuje se prema procijenjenom broju radnih sati potrebnih za pripremu podataka. Priprema podataka uključuje obradu, kontrolu (provjeru točnosti) i zaštitu povjerljivih podataka.

(3) Količina pripremljenih podataka određuje se kao zbroj pripremljenih podataka. Količina pripremljenih podataka koristi se kao mjerilo za oblikovanje naknade za pružanje usluge statističke obrade podataka za preračun indeksa na određenu bazu i/ili izračun podataka o plaćama na zahtjev korisnika.

Članak 4.

(1) Visina naknade za pružanje statističke obrade podataka na zahtjev korisnika obračunava se prema zbroju sati rada i jediničnoj cijeni i/ili zbroju količine podataka i jediničnoj cijeni. Jedinične cijene utvrđene su u Prilogu 1. ovoga Pravilnika.

(2) Zavod će jednom godišnje, najkasnije do kraja kalendarske godine, analizirati iznose jediničnih cijena iz stavka 1. ovoga članka radi njihovog usklađivanja s troškovima obavljanja poslova iz članka 2. ovoga Pravilnika.

Članak 5.

Zahtjev za pružanjem usluge statističke obrade podataka podnosi se Zavodu neposredno u pisanom obliku, slanjem poštom ili elektroničkom poštom ili slanjem obrasca za korisničke zahtjeve koji je dostupan na internetskim stranicama Državnog zavoda za statistiku.

Članak 6.

(1) Zavod izrađuje ponudu u kojoj se utvrđuje iznos naknade, u skladu s ovim Pravilnikom, u pravilu, u roku od 15 dana od primitka zahtjeva.

(2) Ponuda mora sadržavati sve elemente plaćanja i rok izvršenja usluge.

(3) Zavod će započeti s izvršavanjem usluge statističke obrade podataka nakon što korisnik, koji traži tu uslugu, prihvati ponudu i dostavi dokaz o uplati utvrđenog iznosa.

Članak 7.

Naknada za uslugu statističke obrade podataka uplaćuju se u državni proračun Republike Hrvatske i koristi se namjenski u skladu sa Zakonom o službenoj statistici.

Članak 8.

Ovaj Pravilnik objavit će se u »Narodnim novinama«, a stupa na snagu 1. siječnja 2025.

Klasa: 011-03/24-01/3

Urbroj: 555-01-02-03-24-1

Zagreb, 4. studenoga 2024.

Glavna ravnateljica
 Lidija Brković, v. r.

PRILOG 1.

VISINA NAKNADE ZA PRUŽANJE USLUGE
 STATISTIČKE OBRADE PODATAKA NA ZAHTJEV KORISNIKA

|  |  |  |
| --- | --- | --- |
| Usluga | Jedinica mjere | Naknada  (EUR) |
| Priprema agregiranih podataka | Sat rada stručne službe | 10,75 |
| Priprema povjerljivih statističkih podataka za znanstvene svrhe | Sat rada stručne službe | 10,75 |
| Izračun indeksa na baznu godinu | Statistički podatak | 0,50 |
| Izračun podatka o plaći | Statistički podatak | 0,50 |